Psalm 56 – God let op ons trane – Bybelskool
Written by Chris van Wyk on Feb 12, 2013 . Posted in Psalms, Psalms 42-72.
Die Psalm word in eerste vers met Dawid se gevange neming deur die Filistyne in Gat verbind (1 Sam 21). Koning Akis van Gat se amptenare het Dawid na hom toe gebring omdat daar met soveel lof van sy dapperheid in oorlog gesing is in Israel. Dawid was egter baie bang en het hom "voor die Filistyne waansinnig gehou, en terwyl hy by hulle was, het hy hom soos 'n mal mens gedra. Hy het teen die deure van die poort gekrap en sy spoeg in sy baard laat afloop." Akis het Dawid daarom laat gaan, want hy wou nie 'n mal mens in sy huis laat inkom nie.
Die Psalm wys hoe geloof vasgehou word midde-in die vrees vir die vyande en teëstanders. Dit is opgedeel in 5 dele:
Gebed om genade – vers 2-3. Die mense wat hom jaag en vervolg kan hom so maklik van God self vervreem, of laat twyfel in God se nabyheid en sorg. Daarom bid hy vir genade om nie onder te gaan weens die optrede van sy teëstanders nie.
Gebed van vertroue – vers 4-5. Wanneer alles egter te veel vir hom word, en die vrees hom oorval, dan neem hy sy toevlug tot sy enigste ware uitkoms, sy vertroue op God. Dit is die woord van God wat hom gerus maak, en laat besef dat blote mense nie regtig iets aan hom kan doen nie.
Gebed om uitkoms – vers 6-8. Vanuit sy vertroue in God vra hy dat God sal optree en hulle beskuldigings en bose planne sal fnuik. Let op hoe spesifiek hy is, al stuit die agressie 'n mens 'n bietjie teen die bors stuit.
Gebed van vertroue – vers 9-12. Dawid herhaal weer sy vertroue in God, waarskynlik veroorsaak deur een of ander teken of woord ("Dit weet ek: God is aan my kant") en teken vir ons 'n kant van God wat regtig tot 'n mens se hart spreek: "U het op my trane gelet. In u boek staan hulle opgeteken." Watter diep gerustelling as 'n mens aan wydverspreide aanvegtinge blootgestel is.
Gebed van toewyding – vers 13-14. Dawid verbind hom in die laaste beweging van sy gebed om sy geloftes en dankoffers te betaal, en dank God dat dié hom enduit beskerm en bewaar.
Dié gebed is 'n uitstekende raamwerk vir 'n mens se eie gebed. Die gebed om genade is gebaseer op vertroue, net soos die gebed om uitkoms gebaseer is op vertroue. Die bewussyn van God se deernis met ons trane, is inspirerend. En só 'n gebed moet altyd uitmond in (nuwe) toewyding.
"Trust in God, when activated and confirmed by a word from God, is more powerful than the evil actions of human beings." (Tate, Word Biblical Commentary : Psalms 51-100).